 कवि दा त्रिया निक्का जनेहा कवात संग्रैह् “रंग-रुक्खें दे” सन 1982 ई० दे शुरु च छपेआ हा।  इस गल्ला गी नकारेआ नेईं जाई सकदा जे प्रदूषण दे बधदे राखसी पंजे थमां देस गी बचाने आस्तै पर्यावरण दी रक्षा ज़रूरी ऐ ते इस लेई लोकें गी बूटे लाने आस्तै जागरूक करने दी लोड़ ऐ पर इस बारे च कुसै कवि जां साहित्यकार गी अपनी अन्तः प्रेरणा कोला गै कम्म लैना चाहिदा ऐ, कुसै दी फरमाशी दा गुलाम होइयै अपनी कलम नेईं चुक्कनी चाहिदी।  इस बारे कोई शक नेईं जे कवि दी डोगरी काव्य साहित्य गी “रंग रुक्खें दे” कवता संग्रैह् दियां कवतां इक महत्तवपुर्ण देन न पर 13 कवतें दे इस 18 सफें दी पोथियें दी कवतें दे बारे च अपनियां राई, प्रशंसां ते भूमका लिखने आलें बी 13 सफा गै मल्ली ले दे न।  इस थमां गल्ल फरमैशी सफारशी आली सेही होन लगदी ऐ।  समझ नेईं औंदी जे “सजरे फुल्ल” कवता संग्रैह् दियां केई शाह्‌कार कवतां रचने आला अलबेला कवि मोह्‌नलाल सपोलिया अपनी प्रंससा करोआने आस्तै इन्ना परेशान की होई गेआ हा जे उस्सी इस लेई केइयें निक्के-बड्डे अफ्सरै दे दुराजे खड़काने पे हे।  अन्दर अपने रचना संसार दे इस पड़ांς तक पुजदे-पुजदे कुसै हीन भावना ने घर करी लैता हा।  समे दी लोड़ा गी ध्याना च रखियै लिखी दियें इनें कवतें च कवि सपोलिया इक बज्झ-बजाए दृष्टि कोण गी लेइयै इंदी रचना करदा सेही होंदा ऐ।  नतीजे दे तौर पर अस आखी सकने आं जे खेतरें च हाल बांह्‌दे करसानें ते कंढी दे औखे जीवन गजारने आले मेह्‌नत कश लोकें दे परसीने दियें बूंदे कन्नै अपनी कलम गिल्ली करने आला कवि सपोलिया गै स्हाड़ा कवि ऐ, बूंटें दे बारे च फरमाइशी ते सफारशी कवता रचने आले कवि सपोलिये गी अस दूरा दा गै मत्था टेकने आं।  ते कन्नै अस आखी सकने आं जे खेतरें च कम्म करदे करसानें ते प्हाड़ें दे कठोर ते कठन वाताबरण च सख्त मेह्‌नत करने आले लोकें दे परसीने दियें बूंदे च, देसै दियें सरहदें पर धुप्प, गर्मी ते बर्फानी ‘हाड़ें दी सख्त ठंड बरदाश्त करियै अपने देसै दी हफाजत करने आले फौजियें दी देश-भक्ति च, नेकें कुदरती नज़ारें कन्ने सज्जे दे प्पाड़े च, बजोगनी नारें दियें नेकें ताह्‌गें-मेदें च बस्सारदा ऐ कवि मोहनलाला सपोलिया। 